贈相掌文廖生一首
作者：劉弇
朝代：宋

paragraphs: 廖生術天與，如鑑掛高墀。
能以禍福語，感動諸奔馳。
至有不旋踵，坐獲百萬貲。
推排鬼氣奪，擯斥海岳移。
自云前十年，負術驤螺湄。
鬧中出雙掌，得子如沙披。
乃今十年後，所契了不疑。
况有遠大語，未易論銖錙。
曾聞物外償，不若君家詩。
吾謂廖生曰，一詩何補爲。
生云等詩爾，我則如渴饑。
一詩固不惜，爲生試言之。
天地有文理，俯仰自可推。
有文在其掌，乃晉魯嬰兒。
方其表異態，覽者初亦癡。
生當千年後，把握論蓍龜。
顧生勿輕許，角立非生誰。